Ο **Αθλητικός Όμιλος Φοίνικας Αγίας Σοφίας Πειραιά** είναι αθλητικός σύλλογος με έδρα τη συνοικία της Αγίας Σοφίας στον Πειραιά. Επίσημο έτος ίδρυσής του είναι το 1968 και σήμερα διατηρεί τμήματα ποδοσφαίρου ανδρών και γυναικών, τμήμα καλαθοσφαίρισης (μπάσκετ) ανδρών, τμήματα επιτραπέζιας αντισφαίρισης (πινγκ πονγκ) ανδρών και γυναικών και τμήμα σκάκι.

Αρχικά ιδρύθηκε σαν ποδοσφαιρικό σωματείο και πρώτος πρόεδρος του συλλόγου διετέλεσε ο Μιχάλης Σωτηρίου. Το 1981 ιδρύθηκαν τα τμήματα επιτραπέζιας αντισφαίρισης ανδρών και γυναικών, το 1985 τα τμήματα καλαθοσφαίρισης ανδρών και γυναικών και το 1988 το τμήμα σκάκι του συλλόγου. Το 2015 ιδρύθηκε το γυναικείο τμήμα ποδοσφαίρου του συλλόγου.

Τα τμήματα πινγκ πονγκ ανδρών και γυναικών αγωνίζονται στο πρωτάθλημα της Α2 Εθνικής κατηγορίας.

Τμήμα ποδοσφαίρου ανδρών
------------------------

Με την ίδρυσή του, Ο Φοίνικας Αγίας Σοφίας δημιούργησε ποδοσφαιρική ομάδα. Τα πρώτα δυο χρόνια η ομάδα αγωνιζόταν ως ανεξάρτητη και το 1970 δήλωσε συμμετοχή στα επίσημα πρωταθλήματα της Ε.Π.Σ. Πειραιά, ξεκινώντας από το πρωτάθλημα της Γ΄ Κατηγορίας τη σεζόν 1970-71. Έκτοτε αγωνίζεται ανελιπώς στα πρωταθλήματα της Ε.Π.Σ. Πειραιά, έχοντας αγωνιστεί και στις τρεις κατηγορίες της.

Αρχικά αγωνίστηκε σε Γ΄ και Β΄ Κατηγορία και τη σεζόν 1979-80 αναδείχθηκε δευτεραθλητής του Α΄ ομίλου της Β΄ Κατηγορίας και κέρδισε για πρώτη φορά την άνοδο στην Α΄ Κατηγορία της Ε.Π.Σ. Πειραιά. Τελευταία παρουσία του Φοίνικα Αγίας Σοφίας στην Α΄ Κατηγορία Ε.Π.Σ. Πειραιά ήταν τη σεζόν 2012-13. Τη σεζόν 2018-19 υποβιβάστηκε από τη Β΄ Κατηγορία και έκτοτε αγωνίζεται στο πρωτάθλημα της Γ΄ Κατηγορίας της Ε.Π.Σ. Πειραιά.

Από τις τάξεις του αναδείχθηκαν ποδοσφαιριστές που αγωνίστηκαν στις υψηλότερες εθνικές κατηγορίες όπως οι Γιάννης Κρητικός (Προοδευτική), Βασίλης Χατζάκης (Π.Σ. Καλαμάτα, Πάμισος Μεσσήνης, Α.Ο. Θήβα κ.α.) και Σόλων Αποστολάκης (Αίας Σαλαμίνας).

Τμήμα ποδοσφαίρου γυναικών
--------------------------

Το τμήμα ποδοσφαίρου γυναικών του συλλόγου ιδρύθηκε το 2015. Το 2016 η ομάδα δήλωσε συμμετοχή στο πρωτάθλημα της Γ΄ Εθνικής κατηγορίας, όπου και στην πρώτη της παρουσία κατέκτησε αήττητη το πρωτάθλημα της περιόδου 2016-17 και την άνοδο στην Β΄ Εθνική κατηγορία γυναικών.

Τη σεζόν 2017-18 αγωνίστηκε ως νεοφώτιστη στον 4ο όμιλο της Β΄ Εθνικής με αντιπάλους τις ομάδες των Εργοτέλη, Διαγόρα Ραχών Ικαρίας, Αθηναϊκής Α.Ε. Αγίου Δημητρίου, Α.Ο. Βριλησσίων και Α.Σ. Τριαντών Ιαλυσού Ρόδου και καταλαμβάνοντας την 6η και τελευταία θέση του 4ου ομίλου υποβιβάστηκε στην Γ΄ Εθνική.

Τμήμα καλαθοσφαίρισης ανδρών
----------------------------

Το τμήμα καλαθοσφαίρισης ανδρών ιδρύθηκε το 1985 και λίγα χρόνια αργότερα ξεκίνησε να αγωνίζεται επίσημα στα πρωταθλήματα αρχικά της ΕΣΚΑ και μετέπειτα της ΕΣΚΑΝΑ. Σήμερα η ανδρική ομάδα μπάσκετ του Φοίνικα Αγίας Σοφίας αγωνίζεται στην Γ΄ Κατηγορία της ΕΣΚΑΝΑ.

Τμήμα καλαθοσφαίρισης γυναικών
------------------------------

Το τμήμα καλαθοσφαίρισης γυναικών ιδρύθηκε το 1985 και λίγα χρόνια αργότερα ξεκίνησε να αγωνίζεται επίσημα στα πρωταθλήματα αρχικά της ΕΣΚΑ και μετέπειτα της ΕΣΚΑΝΑ. Σήμερα το γυναικείο τμήμα μπάσκετ του Φοίνικα Αγίας Σοφίας έχει αναστείλει τη λειτουργία του.

Τμήμα επιτραπέζιας αντισφαίρισης
--------------------------------

Τα τμήματα επιτραπέζιας αντισφαίρισης ανδρών και γυναικών ιδρύθηκαν το 1981. Είναι τα πιο διακεκριμένα τμήματα του συλλόγου, με παρουσίες στα Διασυλλογικά πρωταθλήματα Ελλάδας, ενώ τη σεζόν 1992-93 η γυναικεία ομάδα κατέκτησε το πρωτάθλημα Ελλάδας. Από τις τάξεις του αναδείχθηκε η πρωταθλήτρια Ελλάδας, Δέσποινα Δάνδουλα, ενώ οι αθλητές του έχουν πολλές συμμετοχές στις Ευρωπαϊκές διοργανώσεις.

Σήμερα το τμήμα επιτραπέζιας αντισφαίρισης ανδρών και το τμήμα επιτραπέζιας αντισφαίρισης γυναικών αγωνίζονται στα αντίστοιχα πρωταθλήματα της Α2 Εθνικής κατηγορίας.

Τμήμα σκάκι
-----------

Το σκακιστικό τμήμα του συλλόγου ιδρύθηκε το 1988. Ανήκει στη δύναμη των σωματείων της Ένωσης Σκακιστικών Σωματείων Νομού Αττικής και της Ελληνικής Σκακιστικής Ομοσπονδίας. 

Από τις τάξεις του αναδείχθηκε η πρωταθλήτρια Ελλάδας νεανίδων, Μαρία Μαστοράκου.

Παραπομπές
----------

1. 1 2 3 4 5 6 7 8  «Οι Παράγοντες των Πειραϊκών Συλλόγων μιλάνε στην εφημερίδα ΚΟΙΝΩΝΙΚΗ – ΒΑΓΓΕΛΗΣ ΠΕΡΑΜΑΤΖΗΣ: «Αν εξαιρέσεις τον Ολυμπιακό και τον Εθνικό, ο ΦΟΙΝΙΚΑΣ ΑΓΙΑΣ ΣΟΦΙΑΣ είναι το μοναδικό πολυσωματείο του Πειραιά!». *koinoniki.gr*. Ανακτήθηκε στις 21 Νοεμβρίου 2020.
2. 1 2  «Ο Φοίνικας Αγίας Σοφίας ήρθε για να μείνει στο γυναικείο ποδόσφαιρο!». *newsacademies.gr*. Αρχειοθετήθηκε από το πρωτότυπο στις 2 Μαρτίου 2021. Ανακτήθηκε στις 10 Ιουνίου 2017.
3. ↑  *«Το Φεβρουάριο αρχίζει η Γ Πειραιώς»*, εφ. Αθλητική Ηχώ, φύλλο Σαββάτου 16/01/1971 , σελ. 2
4. ↑  εφ. Αθλητική Ηχώ, φύλλο Δευτέρας 12/5/1980, σελ. 8
5. ↑  Επίσημη ιστοσελίδα ΕΣΣΝΑ essnachess.gr

Εξωτερικοί σύνδεσμοι
--------------------

* Επίσημη σελίδα Facebook τμήματος πινγκ πονγκ Α.Ο. Φοίνικα Αγίας Σοφίας
* Επίσημη σελίδα Facebook τμήματος σκάκι Α.Ο. Φοίνικα Αγίας Σοφίας
* Επίσημο ιστολόγιο τμήματος σκάκι Α.Ο. Φοίνικα Αγίας Σοφίας